runetrust/blame-folketinget-dk huggingface dataset:
Jan E. Jørgensen (V), 2013-10-23:
For jeg siger ikke, at banderne får lov til at te sig, som de vil, og at politiet ikke har tid til at tage sig af det og politiet ikke tager situationen alvorligt.
Det er ikke det, jeg siger.
Jeg siger, at netop fordi politiet tager bandekonflikten alvorligt og sætter mange ressourcer ind på det, betyder det, at de er nødt til at nedprioritere andre opgaver.
Det har ministeren selv erkendt.
Det, jeg så spørger om, er, om det da – med den ekstraordinære situation, som politiet står i – er det rigtige tidspunkt så at flytte flere hundrede kollegaer fra København til provinsen.
Kunne man ikke vente med denne ressourceallokeringsmodel?
Altså, så vigtig er den vel ikke.
Det er vel trods alt vigtigere at få bekæmpet kriminaliteten i Københavns gader og så vente med denne ressourceallokeringsmodel.
Eller er behovet i provinsen virkelig så akut, at ministeren er af den opfattelse, at det slet ikke kan vente?
Martin Henriksen (DF), 2013-10-23:
Jeg skal bare forstå det rigtigt.
Altså, det, som justitsministeren oplyste til Folketinget i oktober sidste år, hvor ministeren i et svar til Folketinget – det, som ministeren oplyser til Folketinget, skal jo være rigtigt, og det var et svar på et spørgsmål, der var stillet på baggrund af, at det her også var oppe sidste år – beskriver reglerne også i forhold til Schengen, var, og jeg citerer: »Blandt andet i lyset af disse erfaringer bliver der nu udført daglige kriminalitetskontroller på forskellige fly fra Schengenlande.«
Når man så ser det, som politifolk, der arbejder i lufthavnen, er citeret for i dagspressen, så bliver der ifølge dem ikke udført daglige kontroller.
Jeg vil bare spørge: Hvad er så rigtigt?
Er det svar, som ministeren har givet til Folketinget, korrekt?
Bliver der udført daglige kontroller nu?
Morten Bødskov (S), 2013-10-23:
Jeg tror, at det med hr. Peter Skaarups spørgsmål lidt lyder, som om vi er ved at nærme os noget.
Det bliver aldrig nogen sinde overgivelse fra Dansk Folkepartis side, men jeg tror dog alligevel, man må sige, at jeg med de nævnte tal, altså seks kontroller i det sidste år, hvor Dansk Folkeparti havde massiv indflydelse på regeringens politik, forhåbentlig her har bibragt også Dansk Folkeparti lidt mere viden.
Man kunne jo eksempelvis have gjort mere selv – jeg siger det bare.
Allerede her i oktober måned har der indtil nu i år været 70 kontroller med kontrol af i størrelsesordenen 6.000 personer.
Det vidner i hvert fald om – håber jeg trods alt – at Dansk Folkeparti har fået perspektiveret den præmis, som hele den her debat byggede på fra starten.
Der bliver altså gjort meget mere end tidligere, og den indsats fortsætter jo.
Hvorfor?
Fordi der jo ikke er to synspunkter om, at vi skal bekæmpe illegal indvandring, for det skal vi, og det gør vi.
Det gør vi med et øget politimæssigt fokus på det – det kan man se på antallet af kontroller –
det gør vi også i det europæiske samarbejde, hvor Danmark i al beskedenhed under formandskabet jo fremlagde en meget, meget stor, konkret plan, som lige nøjagtig havde det her som en af hovedprioriteringerne.
Så den her regering har sat sig i spidsen for en ny prioritering af det her område.
Peter Skaarup (DF), 2013-10-23:
Jeg er ked af, at justitsministeren ikke tager det her alvorligt nok.
Jeg synes ikke, justitsministeren tager det alvorligt nok, når fremtrædende politifolk, der sidder med de her ting, til forskellige aviser kan udtale, at der ikke er styr på det.
Justitsministeren nævner tallet 70, men daglig kontrol vil jo sige cirka 300 i året 2013.
Morten Bødskov (S), 2013-10-23:
Tak for det, formand.
Hvis man i øvrigt ønsker at få udboret det, ved hr. Martin Henriksen udmærket godt, at så må man stille et nyt skriftligt spørgsmål.
Det, jeg kan forholde mig til, er, at det billede, der er forsøgt tegnet, af, at der intet bliver foretaget, og at det kun er gået ned ad bakke, simpelt hen ikke har nogen overensstemmelse med virkeligheden.
Jeg ved godt, det nogle gange kan være svært for Dansk Folkeparti, men sådan er virkeligheden altså bare her: 6 kontroller i 2011, og allerede nu, her i oktober måned, mere end 70 kontroller.
Det synes jeg taler sit eget tydelige sprog.
Tak for det, formand.
Jeg går selvfølgelig ud fra, at de oplysninger, som Københavns Politi har givet, og som ligger til grund for det svar, der er givet, afspejler det øjebliksbillede, der var, og at det på det tidspunkt var nødvendigt at udføre daglige kontroller.
Hvis der så er nogle, som har fået det indtryk, at de eksempelvis af ressourcemæssige grunde eller andre grunde bevidst skal lade være med at udføre relevante kontroller af Schengenankomster – det er det, vi taler om – så går jeg selvfølgelig stærkt ud fra, at det beror på en misforståelse.
Martin Henriksen (DF), 2013-10-23:
Tak for det.
Jeg kunne godt tænke mig at spørge lidt ind til et svar – jeg tror også, at ministeren var inde på det – som ministeren gav til Folketinget den 23. oktober sidste år, hvor ministeren bl.a. i svaret skrev, og jeg citerer: »Blandt andet i lyset af disse erfaringer bliver der nu udført daglige kriminalitetskontroller på forskellige fly fra Schengenlande.«
Jeg vil spørge , hvordan det svar, som ministeren har givet til Folketinget, harmonerer med de udtalelser, som bl.a. kommer fra en politiassistent fra politiets dokumentcenter i lufthavnen, der til citat til BT den 15. oktober siger: »Vi har gennem længere tid ikke lavet kriminalitetstjek af problematiske Schengenankomster.
Det gælder også ankomster, hvor vi erfaringsmæssigt ved, at der kommer mange illegale ...«.
Peter Skaarup (DF), 2013-10-23:
Jeg mener da, justitsministeren har ret i en ting, og det er, at der er udfordringer.
Jeg er bange for, at justitsministeren i for høj grad forholder sig til en ledelse, der måske nogle steder har en interesse i at sige, at tingene er gode og alting er godt, i stedet for at forholde sig til de menige medarbejdere, der sidder med tingene i det daglige og jo også mærker konsekvenserne af, at man ikke har ressourcer til at foretage de nødvendige kriminalitetskontroller.
Justitsministeren kan selvfølgelig sagtens se bagud til tiden under den tidligere regering.
Dansk Folkeparti havde ikke magten dengang, vi sad ikke i regering, men når man kigger bagud, må man sige, at der faktisk var væsentlig færre asylansøgere i de år, hvor der sad en borgerlig regering, end vi har set igennem de seneste par år.
I 2012 var der jo tale om, at Danmark procentvis havde den største stigning i Europa i, hvor mange asylansøgere vi modtog.
Morten Bødskov (S), 2013-10-23:
Som det altid er tilfældet med hr. Peter Skaarup, begynder han at tale om alt muligt andet, når han bliver fanget på det forkerte ben.
Der er ingen tvivl om, at der her er tale om, at der er udfordringer.
Det har der været i flere år.
Som sagt skal man passe på med at puste sig for meget op, når man, dengang man selv havde et medansvar for, hvad der skulle ske i Danmark, kunne præstere 6 stk. kriminalitetskontroller i 2011.
Jeg gentager: 6 stk.
Nu er der så pr. oktober måned i år foretaget mere end 70 kontroller, hvor der er udført undersøgelser af i størrelsesordenen 6.000 personer.
Så jeg synes faktisk, det taler sit eget tydelige sprog, og jeg mener, at alle bør kunne se, at ethvert forsøg på at tegne et billede af, at den her regering ikke tager det alvorligt, er helt ved siden af skiven.
Det er ikke ensbetydende med, at der ikke er udfordringer.
Det er der, og derfor bliver der selvfølgelig også sat ind over en bred front.
Det er ikke ensbetydende med, at politiets ressourcer ikke skal prioriteres.
Det skal de.
De indgår – ikke alle, men nogle af dem – selvfølgelig i politiets prioriteringer.
Det er også en del af arbejdet for politiet, men her er der et fokus, som har ladt meget tilbage at ønske, hvis man ser på, hvad den tidligere regering har leveret.
Peter Skaarup (DF), 2013-10-23:
Jeg synes, det er et interessant svar, som justitsministeren kommer med.
For det, som ministeren siger, er, at der er styr på det, der kommer ikke nogen illegale personer ind via Københavns Lufthavn, der er ikke nogen, der søger asyl eller har lavet kriminalitet eller har falske papirer, når de kommer ind i Danmark.
Der er fuldstændig styr på det.
Det er det, justitsministeren siger.
Hvis man laver de mange kontroller, som justitsministeren taler om der har været, lægger man hele lufthavnen ned – det siger de menige politifolk, der sidder og arbejder med det – da der lægges beslag på ressourcer hos kriminalpolitiet, anklagemyndigheden og andre steder i politiet.
Det har man slet ikke ressourcer til, siger man.
Det er derfor, jeg siger – og jeg kan egentlig ikke tro andet, når jeg læser de reportager, der har været i BT – at politiet nødvendigvis har måttet vende det blinde øje til fly, hvor man kan forudse der har været problemer, fordi man simpelt hen ikke har ressourcer til at sætte alt det i gang, man skal i forbindelse med alle de her kriminelle, der kommer med de pågældende fly.
Jeg må minde om, at det ikke er nok, når man taler grænsekontrol, at kontrollere, hvem der kommer ind fra lande, der ikke deltager i Schengensamarbejdet, det vil typisk sige fra ikkeeuropæiske lande.
Det er bestemt muligt at komme ind i Schengenområdet f.eks. via en lufthavn i Italien – Rom, Milano eller andre steder – og altså på grund af en meget lempelig kontrol i Sydeuropa at komme ind i Danmark som illegal person med illegale papirer.
Det tror jeg justitsministeren er enig i er en mulighed, også set i lyset af at der netop er kommet væsentlig flere asylansøgere til Danmark de seneste år under den nuværende regering.
Morten Bødskov (S), 2013-10-23:
Tak for det, formand.
For det første: Politiet i Københavns Lufthavn vender ikke det blinde øje til, at illegale udlændinge kommer hertil på fly fra andre lande i Schengenområdet.
For det andet: Der er mandskab nok til at foretage kriminalitetskontroller.
Jeg har de her oplysninger fra Københavns Politi, og jeg kunne sådan set vælge at stoppe her, men for spørgerens skyld vil jeg sådan set gerne fylde lidt mere på.
Som spørgeren og vel også, må jeg gå ud fra, medspørgeren ved, er det ikke tilladt for politiet rutinemæssigt og fast at kontrollere alle flypassagerer, som ankommer fra andre Schengenlande.
Det, politiet derimod kan foretage sig, er de såkaldte kriminalitetskontroller af Schengenankomster, når der er et konkret mistankegrundlag.
Som jeg har redegjort for i et svar til Integrationsudvalget i december måned sidste år, førte sådan en konkret mistanke om illegal indrejse f.eks. sidste år til, at der blev udført en række målrettede kontroller, som bekræftede mistanken, og som bevirkede, at der siden da er foretaget hyppigere kontroller.
Det samlede tal for kontrolvirksomheden i lufthavnen viser således, at der både sidste år og i år er udført væsentlig flere kriminalitetskontroller af Schengenankomster end både i 2010 og 2011.
Bare til en illustration var det samlede antal kontroller i hele 2011 seks – jeg gentager seks – hvor i alt 10 personer blev undersøgt, mens der allerede i oktober måned i år er udført mere end 70 kontroller med undersøgelse af i størrelsesordenen 6.000 personer.
Så uden at skulle gøre talen alt for lang synes jeg, at det taler et meget konkret sprog og siger, at der er skarpt fokus på det her område.
Peter Skaarup (DF), 2013-10-23:
Tak for det.
Spørgsmålet lyder sådan her: Hvad er ministerens holdning til, at illegale indvandrere har let ved at komme ind i Danmark via Københavns Lufthavn i Kastrup, fordi politiet er nødt til at vende det blinde øje til, da der ikke er mandskab nok til at udøve en ordentlig kontrol?
Morten Bødskov (S), 2013-10-23:
Tak for det, formand.
Det, jeg kan sikre, er, at det her bliver taget meget alvorligt.
Jeg forstår slet ikke, at Dansk Folkeparti ikke vælger at rose den indsats, som politiet rent faktisk gør, altså fra 6 kontroller i 2011 til allerede nu i oktober måned mere end 70 kontroller.
Nu har jeg svaret på en fem-seks spørgsmål.
Det er stadig – i hvert fald for mig – et åbent spørgsmål, hvordan pokker det kan være, når man går så meget op i det her, at man ikke bare som minimum vælger at rose Københavns Politi for den indsats, de rent faktisk gør.
Den synes jeg er god, og hvorfor synes jeg det?
Fordi regeringen lægger meget vægt på, at der selvfølgelig er og bliver foretaget de her kriminalitetskontroller, og at der bliver sat ind efter dem.
Jamen hr. Peter Skaarup, du taler igen udenom.
Du må jo erkende, at her er der tale om et markant løft.
Jeg ved ikke, om det er kommet som en overraskelse, men det er det, der er virkeligheden, og det er det, du spørger til.
Jeg siger ganske tydeligt, at dit spørgsmål baserer sig på to helt forkerte præmisser, nemlig en antagelse om, at, som der står i spørgsmålet, politiet i Københavns Lufthavn vender det blinde øje til – det gør de ikke – og at der er tale om, at der ikke er mandskab nok til at foretage de her kriminalitetskontroller.
Det er der, og de bliver foretaget i langt, langt større omfang, end da hr. Peter Skaarup var det 90. og dermed afgørende mandat for den tidligere regering.
Jeg forsøger bare at sige, at nogle gange er det meget fint, at tal bliver bragt på bordet, så dem, der spørger, ikke lader sig unødigt forvirre af manglende fakta.
Peter Skaarup (DF), 2013-10-23:
Jeg synes desværre, det er lidt som at slå i en dyne overfor justitsministeren.
Man vil ikke være med til at trække Danmark ud af Schengen og genindføre vores grænsekontrol, man vil ikke være med til at rejse spørgsmålet i Schengen, om ikke vi skulle kræve af flyselskaberne, at de kunne blive straffet, hvis de tager illegale personer med, hvad de her lavprisselskaber, EasyJet eksempelvis og nogle af de andre, har gjort i mange tilfælde.
Man vil ikke være med til at sætte flere ressourcer af, selv om der er rigtig gode resultater fra Billund Lufthavn, hvor man har haft nøjagtig det samme problem og fik gjort noget ved det, fordi man satte kraftigt ind over for de flyankomster, hvor der kommer mange illegale personer.
Hvad vil man egentlig i regeringen?
Vil man bare se til, mens personer kommer ind i Danmark?
Er justitsministeren slet ikke interesseret i at løse den her opgave?
Morten Bødskov (S), 2013-10-23:
Altså, vi er enige om, at der er en udfordring med illegal indvandring – det tror jeg aldrig nogen sinde der har været to meninger om.
Det er der i Danmark, og det er der i resten af Europa.
Derfor tager vi fat nu og her.
Vi har løftet antallet af de her kriminalitetskontroller til et niveau, som jo langt overstiger, hvad det sidste år under Dansk Folkepartis stærke indflydelse bød på.
Og derfor arbejder vi jo også i europæisk sammenhæng med grænsesamarbejde og andre ting – politimyndigheder på tværs af grænser, udlændingekontrolafdelinger og en hel række andre ting.
Så det at forsøge at tegne et billede af, at der ikke er nogen, der tager det alvorligt, er helt ved siden af skiven.
Det bliver taget alvorligt, og billedet på, at det bliver taget alvorligt, er jo altså soleklart: langt, langt flere kriminalitetskontroller end tidligere.
Martin Henriksen (DF), 2013-10-23:
Hvis det, der kom ud af det, sidste gang Dansk Folkeparti rettede henvendelse, var, at der kom lidt flere kontroller, så kan man jo håbe, at justitsministeren lader sig inspirere af det og sørger for, at der kommer endnu flere kontroller derude.
Men jeg ved ikke, om der – når justitsministeren kommer med et svar til Folketinget – kan følge en eller anden manual med, sådan at man kan se, hvilke ting i svaret der er korrekte, og hvilke ting i svaret man må antage ikke er korrekte, men som kun gælder lige den dag, hvor svaret er givet.
Det ville jo også være befriende for debatten, og det kunne måske endda også være en sejr for folkestyret – hvem ved?
Pointen er bare, at ud over al den her retorik frem og tilbage kunne det jo være rigtig befriende, hvis vi kunne blive enige om, at der er et problem, at det fortsat ikke er løst, og at der er behov for, at man gør en større indsats.
Kan vi blive enige om det?
Tak for det.
Jeg tror da, justitsministeren har ret i, at det, at vi i Dansk Folkeparti står alene med vores synspunkter i forhold til f.eks. grænsekontrol og Schengensamarbejde, er godt for regeringen og de øvrige EU-partier, men jeg tror ikke, det er så godt for befolkningen og for de arbejdsvilkår, som vi tilbyder politiet.
Og det er måske det, der et eller andet sted er det væsentlige.
Jeg kan også forstå, at når Folketinget stiller spørgsmål til justitsministeren og får at vide, at der udføres daglige kontroller, så kan man ikke helt regne med det alligevel, for sådan fungerer det åbenbart ikke mere.
Det er så også en ny tilstand her i Folketinget.
Sagen er jo den, at alle kender de problemer, som vi står med.
Altså, jeg tror da også, at justitsministeren, selv om han ikke giver udtryk for det her, udmærket er klar over, at politiet ikke kan følge med, og at Schengenreglerne f.eks. gør, at det ikke er hensigtsmæssigt med den måde, som det fungerer på.
Det tror jeg da godt justitsministeren ved inderst inde, ligesom politifolkene, der har med det at gøre, jo også godt ved, at det ikke fungerer optimalt.
Og det frustrerer dem selvfølgelig – det er jo klart.
Der er det bare, at det jo kunne være befriende, hvis justitsministeren på et eller andet tidspunkt kunne nå derhen, hvor han sagde, at ja, det forholder sig sådan – så kan vi jo diskutere, hvad det er, der gør det – at der af en eller anden årsag ikke bliver lavet de kontroller, som der er behov for at der bliver lavet, f.eks. i Kastrup Lufthavn.
Og der kunne jeg godt tænke mig at høre, om ikke justitsministeren set i lyset af det, der har været fremme, vil sige til politiet, at der skal foretages flere kontroller.
Morten Bødskov (S), 2013-10-23:
Jeg ved godt, at Dansk Folkeparti heldigvis – føler jeg mig fristet til at sige – står ret alene med deres modstand mod Schengensamarbejdet, og derfor er regeringen sådan set meget tilfreds med, at der er en meget bred opbakning til Schengensamarbejdet.
Jeg ved også godt, at Dansk Folkeparti ganske ofte kører en kampagne om, at det er årsagen til, at vi står med grænseoverskridende kriminalitet, og at vi derfor skulle vende tilbage til det, man havde fået lokket den tidligere regering med på, nemlig en permanent toldkontrol, som man endte op med at kalde den.
Der er det glade budskab til hr. Peter Skaarup så, at den indsats, som den nuværende regering har gjort, har resulteret i flere – flere – straffesager, eksempelvis hvis man ser på den dansk-tyske grænse i Sydog Sønderjylland.
Jeg er ked af, at det måske er noget, der ligesom kan forvirre lidt, men det er i hvert fald en del, også en vigtig del, af diskussionen omkring Danmarks deltagelse i Schengensamarbejdet.
Jeg må altså sige, at man bliver ved med at vende tilbage til de to fejlagtige præmisser, som spørgsmålene bygger på.
Man har jo nemlig skrevet i det første spørgsmål, at politiet i lufthavnen vender »det blinde øje til«.
Den præmis håber jeg trods alt at jeg har fjernet, al den stund at der i det sidste år, hvor Dansk Folkeparti sad på det afgørende halvfemsindstyvende mandat, blev gennemført – og jeg siger det igen og er ked af at måtte belemre Dansk Folkeparti med det – 6 kontroller, mens der indtil videre i år – det er i oktober måned – med undersøgelse af i størrelsesordenen 6.000 personer.
Jeg kan se, at hr. Martin Henriksen nikker, og det betyder vel, at det synspunkt, at det er en forkert præmis, at man skulle have vendt det blinde øje til, er accepteret.
Det er en stor sejr for debatten i dag, at vi er kommet så langt.
Betyder det så, at der ikke er en tilstrækkelig prioritering af indsatsen?
Det gør det ikke.
Det her er selvfølgelig også et fokus for Københavns Politi, og det er det, fordi der ikke skal herske nogen tvivl om, at de her kontroller er prioriteret, og at de selvfølgelig også skal prioriteres.
Der er ingen, der er uenige i, at der er en udfordring med illegal indvandring, og derfor er der også sket et løft i antallet af kontroller.
Peter Skaarup (DF), 2013-10-23:
Tak for det.
Spørgsmålet lyder sådan her: Hvad er ministerens holdning til at ophæve udlændingelovens § 59 a, stk. 2, således at flyselskaber vil kunne straffes for at bringe udlændinge uden gyldige papirer fra et Schengenland til Danmark?
Morten Bødskov (S), 2013-10-23:
Tak for det, formand.
Efter udlændingelovens § 59 a, stk. 1, er det sådan, at det er strafbart at bringe udlændinge her til landet, såfremt den pågældende ikke er i besiddelse af fornøden rejsedokumentation og eventuelt visum.
Og jeg tillader mig faktisk at gå ud fra, at de fleste er enige i, at vi selvfølgelig skal overholde vores internationale forpligtelser, herunder de forpligtelser, som følger af Schengensamarbejdet.
Så bestemmelsen er altså nødvendig, og vi må derfor i forlængelse af det, vi også har diskuteret tidligere, koncentrere os om det, vi kan gøre inden for rammerne af Schengenreglerne.
Der har hr. Peter Skaarup jo ved selvhør, havde jeg nær sagt, fundet ud af, at der er sket en kraftig stigning i antallet af de her kriminalitetskontroller, og det går jeg ud fra at hr. Peter Skaarup nu vil rose.
Hvis han ikke vil det, kan han se i de spørgsmål og de svar, der er kommet over til udvalgene, hvor det også er blevet beskrevet.
Peter Skaarup (DF), 2013-10-23:
Det er jo fantastisk flot, at der sker en stigning i antallet af kriminalitetskontroller.
Det, der så ikke er så flot, er, at man åbenbart ikke overholder det, man selv skriver i svarene til Folketinget, i forhold til hvor mange man skal foretage.
Der skriver man jo i marts måned i år til Dansk Folkeparti her i Folketinget, der har spurgt til det, at man laver daglige kriminalitetskontroller.
Ministeren siger så i dag, at der i år er lavet 70 indtil nu.
Når jeg tæller antallet af dage i år, er der lidt flere end 70 – der er altså gået op imod 300 – og derfor synes jeg, at justitsministeren skulle sætte sig for at opnå det, som man selv har lovet i de svar, man har givet i Folketinget, nemlig at der er mindst en – i hvert fald mindst en – daglig kontrol, og gerne af de fly, som de fleste asylansøgere illegalt kommer hertil med, i stedet for af de fly fra forskellige Schengenlande, hvor der typisk ikke kommer nogen, der gerne vil søge asyl.
Og så er vi jo i virkeligheden henne ved det, som det her spørgsmål handler om, nemlig, at det godt nok ville være en god ting, hvis regeringen vil arbejde på at ændre den Schengenregel, der betyder, at man i dag ikke sørger for at foretage sig det nødvendige i forhold til at tjekke de passagerer, der kommer fra Schengenlande.
For det er jo en kendt sag, at grænsekontrollen er hullet som en si, specielt mod syd – det er den så også i Danmark, men specielt mod syd – og det betyder, at når man er inde i et Schengenland, kan man rejse direkte til Danmark og søge asyl.
Det var den største stigning i 2012 i Europa.
Vil justitsministeren gøre noget ved det?
Morten Bødskov (S), 2013-10-23:
Det, som hr. Peter Skaarup glemmer at fortælle, er, at hvis man ser på Danmarks nabolande, kan man se, at vi jo altså taler om en virkelig voldsom stigning i antallet af asylansøgere.
Men det går jeg ud fra at hr. Peter Skaarup selvfølgelig ingen interesse har i at formidle, fordi det forvrænger det billede, han ønsker at tegne, men som altså desværre ikke hænger sammen.
Det, der er sagt i det svar, som er overgået til Folketinget, og det, som jeg også siger her og går ud fra, bygger på, at de oplysninger, Københavns Politi gav tilbage i 2012, var et øjebliksbillede af, at det på daværende tidspunkt var nødvendigt med daglige kontroller.
Betyder det så, at der ikke foretages noget?
Nej, det gør det ikke, og det var det, vi brugte lidt tid på før.
Så vi prøver igen.
Under den tidligere regerings sidste år, altså i 2011: 6 kontroller, 10 personer.
Under den her regerings andet år og indtil nu, hvor det er oktober: Mere end 70 kontroller, hvor i omegnen af 6.000 personer er blevet kontrolleret.
Så det billede, som hr. Peter Skaarup forsøger at tegne, af, at der ikke sker noget, håber jeg snart, hr. Peter Skaarup har fundet ud af ikke holder.